Multihal, padelbaner, sportsbar og nu Tee15 - en ny villa i luksuriøse omgivelser. På få år har HimmerLand Resort i Gatten ihærdigt forsøgt at udfylde ambitionen om at blive mere end bare golf og spa. Mandag kunne de indvie nyeste skud på stammen, en stor luksus villa med syv værelser, privat sauna, stort lounge-område, udendørs brusere og udkig til Sjørup Sø. Villaen blev til salg for et år siden, hvor HimmerLand Resort fik mulighed for at købe det, da det ligger mellem deres golfbaner. Herefter gik en større ombygning i gang. - Vi har udviklet det sådan, at det bliver det her helt specielle mødested, hvor man for eksempel kan holde møder, hvor der er behov for et fortroligt rum og overnatning. Så villaen er rigtig interessant for at understøtte vores transformation til at blive et resort, siger Mette Ravn, CEO i HimmerLand Resort. Erhvervssatsning Tee15 er lavet med henblik på udlejning til bestyrelser, ledermøder eller andet erhvervsrelateret. Men de regner også med at leje den ud til private eller større grupper, hvor der er behov for private eksklusive rammer. - Vi har allerede bookinger på den, og især i ferierne forventer vi, at den lejes ud til private, siger Mette Ravn. Udover Tee15, som villaen hedder fordi den er placeret tæt ved hul 15 på HimmerLands New Course golfbane, så har HimmerLand også for nyligt indviet padelbaner. Kæmpe transformation Lars Larsen overtog HimmerLand i 2007, og herefter gik han i gang med at ombygge stedet til et resort med fokus på golf og spa. Siden har HimmerLand haft ambitioner om at blive et stort resort med internationalt fokus. Derfor kan man nu være aktiv med andet end golf, som for eksempel tennis og padebaner. Derudover bliver et nyt parkeringsareal indviet sidst på ugen, og der kommer en multihal, sportsbar og bistro, der vil stå klar i august. - Vi er rigtig langt med ambitionen, efter august mangler vi kun nogle flere overnatningsmuligheder og så er vi færdige med ombygningsdelen, siger Mette Ravn, der dog pointerer, at det har været en hård omgang. - Det er fedt, dog er det ikke helt let at drifte samtidig med gæster, der sætter pris på en unik oplevelse samtidig med, at vi bygger. Men det bliver rigtig godt, fordi vi kan begynde at se, at det bliver et lækkert resort, der ikke findes andre af i Danmark, siger hun. Til juli afholdes sidste omgang af den store golfturnering Made In Himmerland på golfbanen i Gatten og i HimmerLands omgivelser.

Opsummering:
Der er gang i udvidelsen hos HimmerLand Resort, som netop har indviet Tee15, der er deres nye erhvervssatsning i luksuriøse omgivelser.